QLT โชว์กำไร9 เดือนแรก 34.44 ล้าน
บมจ.ควอลลีเทค โชว์ผลงานไตรมาส3/2553 กำไร 15.42 ล้านบาท รับอานิสงส์เศรษฐกิจฟื้นตัว เอกชนแห่กลับมาขยายลงทุน หลังปลดล็อกมาบตาพุด
8 พ.ย. 2553

บมจ.ควอลลีเทค โชว์ผลงานไตรมาส3/2553 กำไร 15.42 ล้านบาท รับอานิสงส์เศรษฐกิจฟื้นตัว เอกชนแห่กลับมาขยายลงทุน หลังปลดล็อกมาบตาพุด 
นายสรรพัชญ์ รัตคาม กรรมการผู้จัดการ บริษัท ควอลลีเทค จำกัด (มหาชน) หรือ QLT ผู้ให้บริการครบวงจร ตั้งแต่การทดสอบแบบไม่ทำลาย (Non-Destructive Testing) ตรวจสอบและรับรองคุณภาพ (Inspection &amp; Certification) ของถังเก็บ ระบบท่อ และอุปกรณ์นิรภัยของเชื้อเพลิงทุกประเภท เปิดเผยว่า ผลการดำเนินงานไตรมาส 3/2553 (สิ้นสุด 30 ก.ย.53) บริษัทฯมีกำไรสุทธิ 15.42 ล้านบาท  กำไรต่อหุ้น 0.17 บาท เมื่อเทียบกับไตรมาส2/2553 มีกำไรสุทธิ 7.12 ล้านบาท กำไรต่อหุ้น 0.08 บาท ส่วนในงวด 9 เดือนแรกของปี 2553 มีกำไรสุทธิ 34.44 ล้านบาท กำไรต่อหุ้น 0.38 บาท โดยสาเหตุที่บริษัทฯ มีกำไรสุทธิเพิ่มขึ้นจากไตรมาส2/2553 เนื่องจากการฟื้นตัวของเศรษฐกิจ ทำให้ภาครัฐและเอกชนมีการขยายการลงทุนเพิ่มขึ้น โดยเฉพาะกลุ่มอุตสาหกรรมพลังงาน ซึ่งถือเป็นกลุ่มลูกค้าหลักของบริษัทฯ มีความต้องการใช้บริการทดสอบและตรวจสอบทางวิศวกรรมเพิ่มขึ้น 
นอกจากนี้ กลุ่มบริษัทในเครือปตท.ซึ่งถือเป็นฐานลูกค้าหลักของบริษัทฯ ล่าสุดได้มีการปรับแผนลงทุน 5 ปี (2554-2558) เพิ่มเป็น 1 ล้านล้านบาท โดยจะขยายการลงทุนทั้งในประเทศและต่างประเทศ เพื่อหาแหล่งพลังงานใหม่ ๆ ซึ่งการเพิ่มการลงทุนดังกล่าวจะส่งผลดีต่อบริษัทฯ ในฐานะผู้ให้บริการทดสอบแบบไม่ทำลาย ตลอดจนการตรวจสอบ และรับรองคุณภาพของถังเก็บ ระบบท่อ และอุปกรณ์นิรภัยของเชื้อเพลิงทุกประเภท เนื่องจากต้องได้รับการรับรองตามกฎหมาย
“ธุรกิจบริการทดสอบและตรวจสอบได้ผ่านจุดต่ำสุดไปแล้ว หลังจากภาวะเศรษฐกิจเริ่มฟื้นตัวตั้งแต่ช่วงปลายปี 2552 ที่ผ่านมาจนถึงปัจจุบันทำให้ภาคอุตสาหกรรมกลับมาลงทุนเพิ่มขึ้นส่งผลให้มีความต้องการบริการทดสอบทางวิศวกรรม นอกจากนี้ประเด็นมาบตาพุดที่คลี่คลายทำให้คาดว่าความต้องการงานบริการทดสอบทางวิศวกรรมจะฟื้นตัวต่อเนื่องในปี 2554” นายสรรพัชญ์ กล่าว 
กรรมการผู้จัดการ บมจ.ควอลลีเทค (QLT) กล่าวอีกว่า ในช่วงที่เหลือของปีนี้ บริษัทฯ คาดว่าผลการดำเนินงานยังมีแนวโน้มเติบโตที่ดีเพราะยังมีงานประมูลทั้งในและต่างประเทศเข้ามาอย่างต่อเนื่อง โดยเฉพาะงานประมูลท่อก๊าซเส้นที่ 4 (ส่วนที่ 2) ของบริษัท ปตท. จำกัด(มหาชน) หรือ PTT มูลค่า 140  ล้านบาท ซึ่งคาดว่าจะรู้ผลประมูลผู้รับเหมาภายในปลายปี 2553 และบริษัทฯ คาดว่ามีโอกาสจะได้รับงานประมาณ 70-80% ของมูลค่างานทั้งหมด 
ทั้งนี้ จะทำให้มูลค่าโครงการงานในมือ (backlog) มีแนวโน้มเพิ่มขึ้นอย่างต่อเนื่อง จากปัจจุบันที่มีอยู่มากกว่า 300 ล้านบาท โดยบริษัทฯ คาดว่ารายได้ทั้งปี 2553 จะเติบโตได้ตามเป้าใกล้เคียงกับปี 2552 ที่มีรายได้อยู่ที่  279.71 ล้านบาท ซึ่งปัจจุบันสัดส่วนรายได้หลักยังมาจากงานในประเทศ 95% และต่างประเทศ 5%